**Generalforsamling Dansk Triumph Automobilklub**

**29. maj 2021 – kl. 14.00**

**Hotel Medio - Fredericia**

**Dagsorden:**

1. **Valg af dirigent:**

Bestyrelsen foreslog Morten Hildebrand – 947, som blev valgt

Dirigenten kunne herefter oplyse, at generalforsamlingen var varslet rettidigt i henhold til vores vedtægter og at generalforsamlingen derfor var beslutningsdygtig.

1. **Formanden aflægger beretning for det forløbne år:**

Beretning kan læses andet sted i bladet og på hjemmesiden [www.dtak.dk](http://www.dtak.dk/)

Beretningen blev herefter godkendt.

1. **Det reviderede regnskab fremlægges til godkendelse:**

Regnskabet blev fremlagt af kasserer.

Der var en del spørgsmål fra revisorsuppleant/Kontaktperson i Nordjylland:

”Af formandens beretning sidste år fremgik det, at man havde ”ansat” en administrator til at klare regnskabet. Beretningen blev godkendt uden kommentarer. Ingen spurgte til honoraret. Af vores vedtægter fremgår det, at ”kassereren forestår foreningens kasse- og regnskabsvirksomhed”. Er der forslag til vedtægtsændring og hvad laver kassereren?

Bestyrelsen: Som alle kan se at der ingen forslag til en vedtægtsændring. Ifølge vedtægterne fastsætter bestyrelsen sin egen forretningsorden og vi valgte at tilkøbe et regnskabsprogram og få en person til at bogføre for os. Vedkommende varetager således også medlemslisten og orientering/opkrævning til nye medlemmer. Kassereren har stadigvæk ansvaret for den daglige drift og sørger sammen med et andet bestyrelsesmedlem, at betale alle regninger, hvorefter de sendes videre til bogføring.

Revisorsuppleant/Kontaktperson i Nordjylland: Af regnskabet er alle indtægter opført negativt og udgifter positivt?

Bestyrelsen: Det er almindelig regnskabspraksis. Indtægter debiteres i banken og krediteres på f.eks. indtægt kontingent. Udgifter Krediteres banken og debiteres på diverse konti fra kontoplanen.

Revisorsuppleant/Kontaktperson i Nordjylland: Hvordan kunne bestyrelsen godkende et træfbudget i 2020 med et træfgebyr på kun kr. 150,-, når der i mange år er betalt kr. 250,-?

Bestyrelsen: For det første betaler vi p.t. strafrenter af vores indestående i banken og grundet Covid19 situationen vidste vi ikke, om vi i det hele taget kunne afholde årstræf. Flere gange måtte arrangørerne lave om på træffet og de vidste ikke om det kunne blive til noget eller ej. Derfor tog bestyrelsen en enig beslutning om at nedsætte træfgebyret. Det var anderledes og forandringer kan være grimt, men vi valgte at bruge penge fra klubbens bankkonto til dette.

Revisorsuppleant/Kontaktperson i Nordjylland: Burde beløbene til redaktør og lay-outer ikke være godkendt på en generalforsamling. Det kunne jo også være at andre havde været interesseret, hvis de vidste hvor meget honorar klubben ville betale?

Bestyrelsen: Vi har i nu mange år efterlyst en redaktør, men ingen har meldt sig frivilligt. Bettina har i mange år fungeret som redaktør – ufrivilligt – men ingen har meldt sig. På et tidspunkt kunne vi få Bettina til at fortsætte på posten mod betaling. Hun tog så hvad der svarer til en fuld dags arbejde i de sidste år. På trods af rigtig mange anmodninger om at en ny redaktør skulle melde sig, var der ingen der reagerede. Desuden anbefalede hun bestyrelsen, at når ny redaktør blev fundet, skulle det være en lønnet post. Det har derfor været en bestyrelsesbeslutning at honorere redaktøren kr. 200,- pr. time. Vores administrator modtager kr. 500,- pr. måned. Layouter kan vi ikke give en pris på, da både layout, trykning af blad og distribution foretages af samme selskab. Vi modtog 2 tilbud og der var en forskel på kr. 2,- pr. blad. Vi valgte så den løsning, hvor bladet blev pakket og afsendt i emballage, så vi undgår våde blade. Samlet udgift til bladet lige nu er på ca. kr. 63,-. Regnskabsprogrammet koster lidt mere det første år, da alle data skal lægges ind på alle medlemmer mv. Udgiften bliver derfor mindre fremadrettet.

Bestyrelsen: Spørgsmål omkring MHS og hvornår der bliver betalt. Alt er bogført korrekt. MHS sender som regel deres opkrævning ud lige før eller efter nytår. Så nu har vi flere gange oplevet, at beløbet skulle betales to gange i samme regnskabsår, men det betyder også at der ingen udgift er i andre regnskabsår.

Revisorsuppleant/kontaktperson i Nordjylland: Kan ikke gennemskue regnskabsprogrammet og kan ikke forstå de første 24 posteringer ”rettelser ifølge formanden”.

Formanden: Det er ikke nogen hemmelighed, at regnskabet var svært at gennemskue. Det var svært at læse og det bliver således også anderledes i nuværende regnskabsår. Administrator har bogført poster som han mente de skulle bogføres, men efter en gennemgang af bilag sammen med administrator, skulle mange beløb flyttes til andre konti.

Der har ikke været annonceindtægter sidste år. Bestyrelsen valgte grundet Covid19 ikke at opkræve annoncørerne og give dem endnu et friår. Men det vil ske i år – også til andre annoncører end dem vi plejer.

Dejligt med mange spørgsmål – Regnskabet blev herefter godkendt enstemmigt.

1. **Fastsættelse af kontingent:**

Formanden foreslår en kontingentstigning i 2021 med kr. 50,- så kontingentet fremadrettet bliver på kr. 400,-. Vi får færre og færre medlemmer og bliver derfor nødsaget til at hæve kontingentet. Det skal bemærkes at der ikke er kontingentstigning til A-medlemmer. Der er p.t. 19 A-medlemmer.

1. **Indkomne forslag:**

Bestyrelsen har lovet at stille følgende forslag på denne generalforsamling:

At klubbens stiftere bliver gjort til æresmedlemmer, således at de ikke længere skal betale kontingent. Det drejer sig om 2 personer:

Hans Jørgen Lintrup med nr. 1 og Bent Erik Nielsen med nr. 10. Til oplysning er medlemsnummer 7 – Jens Kastrup Jensen – allerede æresmedlem.

Forslaget blev vedtaget.

1. **Valg af bestyrelsesmedlemmer:**

* Morten Henningsen – 420 (modtager genvalg)
* Kåre Bang – 1649 (modtager genvalg)
* Michael Pedersen – 424 (modtager genvalg)

Ingen andre medlemmer ønskede at stille op til bestyrelsen.

Alle ovennævnte bestyrelsesmedlemmer blev herefter genvalgt.

1. **Valg af bestyrelsessuppleanter:**

* Randi Hildebrand - 947A (modtager genvalg) – Blev genvalgt uden modkandidat.

1. **Valg af revisor og revisorsuppleanten/kontaktperson i Nordjylland:**

* Revisor Jørgen Busch – 732 (modtager genvalg) – Blev genvalgt uden modkandidat.
* Revisorsuppleant: Poul Kokholm - 1683 – stillede op og blev valgt.

1. **Eventuelt:**

Jens Konrad: Hvem går ind for at bestyrelsen fortsætter medlemsskabet/betalingen til MHS?

Dirigenten kunne oplyse, at en samlet bestyrelse ønsker at bibeholde medlemsskabet i MHS. Det koster ca. kr. 26,- pr medlem om året. Desuden medfølger der en forsikring der dækker, hvis f.eks et banner vælter ned i en bil ved et arrangement. Vi betaler også for lobbyister. Vil man være med i fællesskabet eller ej. Vi er også med i den europæiske afdeling. Der kommer fossile afgifter og vi skal have nogen, der kan tale vores sag. Men medlemmer af DTAK er velkomne til at stille forslag omkring medlemsskabet. Skal vi være medlem eller ej.

Jens Konrad: Det eneste MHS har arbejdet for er de sorte nummerplader. De burde have taget et gebyr i stedet, for at fortælle om en bil er original eller ej. Da MHS startede op, ville de være folkets stemme. Man kæmpede i lang tid med sorte nummerplader. Så begyndte man med originalitet. Man ville lave et team som kunne komme ud og tale med medlemmerne, om de kunne komme på veteranafgift eller ej. Man forsøgte også at lægge sig imellem brugeren og forsikringsselskabet om bilen var original eller ej. Så begyndte motorstyrelsen at blande sig og snakke originalitet.

Men man kan ikke håndhæve originalitetskravet, for hvem skal bestemme hvad der er originalt eller ej. Man hæver så i stedet registreringsafgiften fra 40 til 60% på veteranbiler.

De unge mennesker vil i dag hellere have en nyere bil, da de har fundet ud af, hvad det koster i afgift på de gamle biler. Når MHS siger at det er i deres ånd at gå denne vej, så mener jeg ikke at vi skal være medlem. Og slet ikke hvis det alene er på grund af en forsikringsdækning.

Formanden: Hvis man ser på egen pengepung er det selvfølgelig ikke så godt. Men der skal altid være skæringslinjer. Uanset hvad man gør, så vil nogen komme i klemme. Men det gælder også de nye biler – Det vi gør i øjeblikket er, at der næsten ingen afgifter er på elbiler og de bliver solgt som varmt brød. Men hvem betaler – det gør vi alle via statskassen. Biler må ikke længere lugte og larme. Regeringen siger vi skal være grønne. I 1920 kørte man med biler hvor træ var en del af hjulet. Vi flytter os hele tiden.

Min opfattelse af MHS var, at det var en kulturarv der skulle fortsætte. Det er følelser og pengepung. Men om vi skal støtte MHS som klub eller ej, må være op til en generalforsamling. Jeg ved ikke hvad der er rigtigt og forkert, men det må resten af klubben så beslutte.

Mads Nygaard – Medlemmerne skal vel sætte retningen på klubbens vegne. Hvis klubben vil lave noget om, må der vel stilles forslag på generalforsamlingen. Vi kan ikke tilfredsstille alle. Personligt støtter jeg medlemskabet af MHS.

Jens Konrad – Men hvad får vi for vores penge. De penge kunne bruges på noget andet.

Jørn Øgendahl – Det kan vi diskutere meget og med mange. Alle har forskellige holdninger. Men det kræver at en stiller et forslag til en generalforsamling. I mellemtiden undersøger bestyrelsen, hvad det egentlig vil koste at få en forsikring udenom MHS.

Formanden - Alle klager men ingen gør noget. Så stil op! Du er mere end velkommen til at være med på møderne. Hvad er alternativet?

Jens Konrad. Det må være politikerne der fremadrettet bestemmer og derfor bør vi melde os ud af MHS.

Michael Pedersen – Det er mange år siden jeg var med på et møde i MHS og man sendte delegationer afsted til Christiansborg og her var formålet at få et årstal på, hvornår en bil var veteranbil. Mange har i dag en importeret bil. Jeg har selv en bil der har stået længe og forventede en afgift på kr. 35.000,-. Den koster i dag kun kr. 15.000. Vi har fået meget ud af at være medlem. Der er altid nogle som har forskellige holdninger.

John Nørgaard – Godt husket Michael – det var det vi kæmpede med. Og tingene flytter sig og alle var dengang ellevilde med at MHS blev etableret. Der var få folketingspolitikere som havde veteranbiler dengang og dem blev der kørt på, for de måtte kunne noget.

Mads Nygaard – Det var fortid, men vi har pligt til som klub at være på mærkerne og præge debatten for vores biler. Vi er måske nok en stor ensartet klump, men bare vi er opmærksomme på hvad de laver.

Der er heller ingen andre organisationer vi kan melde os ind i. Det er ligesom med fagforeninger og forsikringsselskaber. Man er nødsaget til at være med på pulsen. Og det behøver ikke at være et bestyrelsesmedlem som deltager i møderne og klubben betaler gerne udgifter til transport mv. for den person som vil deltage.

Så blev det tid til at overrække:

* **Årets Foto:** Bernt Pedersen – 573 - Triumph Nyt 207 – side 50

* **Årets Artikel:** Michael Pedersen – 424 - Triumph Nyt 204 – side 8 -Tur til England

* **Årets Enthusiast:**Inge Busch – 732A – En som tager initiativ og er vedholdende

Mads Nygaard– vedrørende facebook er der 713 medlemmer p.t. Der er meget god debat og mange nye kommer med. Indtil nu har man ikke haft nogen holdninger til de medlemmer der er fra klubbens side. Og for nogle er det godt. Vil vi være med til at holde det ved lige, selvom det ikke er medlemmer af klubben eller hvad? Et forum på hjemmesiden vil ikke kunne overleve, men der er mange aktive på facebook. Skal vi ændre vores holdning eller fortsætter vi?

Michael Pedersen– Der er et super sobert forum i forhold til andre klubbers facebookside.

Bjarne Madsen – Ifølge tidligere oplysning skulle Træfmappe ligge på hjemmesiden. Det gør den ikke. Bettina er i gang med at arrangere årstræf og vil snarest muligt sørge for at det kommer på hjemmesiden.

Formanden takkede for en god generalforsamling.

Referent: Bettina Henningsen – 420A

**Efter generalforsamlingen konstituerede bestyrelsen sig som sidste år og ser nu således ud:**

Formand – Morten Henningsen (420)

Næstformand - Jørn Øgendahl (1618)

Kasserer – Michael Pedersen (424)

Medlem - Kåre Bang (1649)

Medlem – Lars Peter Sejr (1965)

Medlem – Morten Hildebrand (947)